En sjælden varm velkomst fra oppositionen til en ny minister.

Men sådan er det, hvis du tager ordene motorvej og udbud af togstrækninger i din mund og siger dem højt til de to trafikordførere fra Venstre og Dansk Folkeparti.

- Heunickes forgænger var jo meget fokuseret på kollektiv trafik og var nærmest modstander af asfalt. Hvis du spørger i befolkningen og i erhvervslivet, så er det bedre veje, at folk efterspørger, siger Kristian Pihl Lorentzen, trafikordfører for Venstre.

Den nye transportminister Magnus Heunicke (S) lufter i fredagens Berlingske lidt af de ideer, han gerne vil føre ud i livet på sin nye ministerpost.

- Men DSB som grundstamme betyder ikke, at DSB skal køre på alle strækninger. Vi skal sende flere baner i udbud, hvor det er fornuftigt at gøre det, siger Heunicke til Berlingske.

Samtidig siger han, at der skal bygges flere motorveje.

- Det er helt nye tanker og et skridt i den rigtige retning. Det er godt, at Magnus Heunicke tænker i motorveje også, siger Kim Christiansen, trafikordfører for Dansk Folkeparti.

Ordentlige motorveje

Også i Dansk Folkeparti tager man positivt imod meldingerne fra den nye transportminister.

- Det er helt nye tanker og et skridt i den rigtige retning. Vi har brug for ordentlige veje, og det kan godt være, at man griner lidt af motorveje i Jylland, men eksempelvis i Nordjylland havde vi ikke haft den trafik i havnene, hvis ikke vi havde ordentlige motorveje, siger Kim Christiansen.

Især udbygningen af motorvejsnettet skaber begejstring også i Liberal Alliance.